Lucrurile sunt clare în privința lui Mbappe: "Viitorul lui nu e aici"
PSG a avansat în sferturile de finală ale UEFA Champions League după o victorie în returul optimilor, 2-1 împotriva lui Real Sociedad, datorită dublei reușite de Kylian Mbappe (25 de ani).
După meciul de la San Sebastian, Mbappe a discutat despre relația sa cu antrenorul Luis Enrique, în contextul zvonurilor care sugerau tensiuni între ei. Starul francez a subliniat că are o relație excelentă cu tehnicianul spaniol, iar Luis Enrique i-a acordat și el laude.
Cu toate acestea, Luis Enrique a făcut o declarație care clarifică situația. Potrivit antrenorului, este evident că Mbappe nu va rămâne la PSG.
"Pe Kylian nu l-am descoperit acum. Aveam deja părerea mea despre el. Este cel mai bun jucător din lume. Va marca 50 de goluri şi va oferi 25 de pase decisive cu orice antrenor şi cu orice echipă. Se pare că viitorul său imediat nu va fi aici, aşa că va trebui să testăm alte soluţii", a transmis Luis Enrique, citat de jurnalistul Fabrizio Romano.
Campioana Franței s-a resemnat cu gândul că-l va pierde pe Mbappe, însă acum, în culise, se încearcă să se ajungă la un acord pentru o despărțire amiabilă. Echipa care va obține semnătura internaționalului din Hexagon nu-i va plăti PSG-ului niciun ban, însă gruparea de pe Parc des Princes îi cere fotbalistului o sumă imensă.